
На основу члана 138. став 1. Устава Републике Србије
 и члана 31. став 2. Закона о Заштитнику грађана,
 поступајући по притужби Ч. В. из Банатског Новог Села, ул. …, на основу чињеница и података које је прикупио вршењем контролних овлашћења, Заштитник грађана  
У Т В Р Ђ У Ј Е

Дирекција Покрајинског фонда за пензијско и инвалидско осигурање и Филијала Фонда у Панчеву, учинили су пропуст у раду на штету права притужиоца, тиме што приликом одлучивања о његовом праву на старосну пензију нису применили одредбе о застарелости прописане Законом о пореском поступку и пореској администрацији.
Ради отклањања уоченог пропуста, Заштитник грађана упућује Дирекцији Покрајинског фонда за пензијско и инвалидско осигурање следеће
П Р Е П О Р У К Е
Дирекција Покрајинског фонда за пензијско и инвалидско осигурање - Филијала Фонда у Панчеву ће, без одлагања, поново одлучити о притужиочевом захтеву, водећи рачуна о примени одредаба о застарелости прописаних Законом о пореском поступку и пореској администрацији.

Дирекција Покрајинског фонда за пензијско и инвалидско осигурање - Филијала Фонда у Панчеву ће притужиоцу упутити извињење због учињеног пропуста.

Дирекција Покрајинског фонда за пензијско и инвалидско осигурање обезбедиће да запослени који решавају о правима и обавезама грађана у свом раду по службеној дужности воде рачуна о правилној примени одредаба о застарелости прописаних Законом о пореском поступку и пореској администрацији, тако што ће упутити свим организационим јединицама Инструкцију о њиховој примени како би се ускладила пракса решавања у овој области и како убудуће не би долазило до повреде права грађана. 
Дирекција Покрајинског фонда за пензијско и инвалидско осигурање обавестиће Заштитника грађана без одлагања, а најкасније у року од 60 дана од дана пријема ових препорука, о предузетим мерама и поступањима по њима и доставити доказе о томе.

Р а з л о з и:

Заштитнику грађана обратио се Ч. В. из Банатског Новог Села, ул. …, притужбом на рад Републичког фонда за пензијско и инвалидско осигурање – Покрајинског фонда - Филијале Панчево (у даљем тексту: Фонд), због обавезивања да, у циљу остваривања права на старосну пензију, претходно изврши уплату доприноса за период од 25. 4. 1990. – 31. 12. 1991. и 07. 12. 1995. – 16. 6. 2006. године, у укупном износу од 766.300, 37 динара, увећаних за износ затезне камате до дана измирења утврђене обавезе.

Из притужбе и приложене документације произилази да је привременим решењем Фонда од 03. 6. 2015. године притужиоцу утврђено право на старосну пензију у износу од 21.420,31 динара уз обуставу 1/3 пензије на име неуплаћених доприноса за напред назначене периоде. Претходним привременим решењем Фонда од 03. 4. 2014. године тражена је и уплата доприноса за 1992. годину, међутим, у међувремену је утврђено да су за ту годину доприноси уплаћени. Притужилац је навео да је био власник приватног стоваришта грађевинског материјала и опреме Унипромет из Б.Н.Села, које је пословало закључно са 1995. годином. Од тада није радио и није плаћао доприносе, што доказује решењем Републичке управе јавних прихода од 27. 11. 2002. године, којим је усвојен његов приговор на првостепено решење о одређивању принудне наплате. Због тога сматра да га је Фонд неосновано обавезао да за период након 1995. године плати доприносе за пензијско и инвалидско осигурање.
У циљу утврђивања основаности притужбе, Заштитник грађана је актом 55-1719/15 дел.бр. 25971 од 6. јула 2015. године покренуо поступак контроле правилности и законитости рада Фонда и затражио изјашњење о свим релевантним чињеницама и околностима које су у вези са наводима из притужбе. Нарочито је затражен одговор на питање да ли је и на који начин у наведеном периоду вршена контрола уплате доприноса, односно да ли су притужиоцу уредно достављана решења којим се утврђује његова обавеза уплате доприноса и да ли је, у складу са законом, покушана њихова принудна наплата? Такође је затражена и информација о томе на који начин је у периоду од 25. 4. 1990. – 31. 12. 1991. године вршена контрола уплате доприноса, односно да ли је постојала могућност да грађанин уредно измирује законску обавезу уплате доприноса за 1992., 1993., 1994. и 1995. годину, а да претходно није извршио уплату доприноса за 1990. и 1991. годину, при чему је реч о доприносима по основу обављања делатности у истом приватном предузећу.
У изјашњењу Фонда 02/5 Број: 181-4826/15 од 28. јула 2015. године наведено је да је чланом 2. Закона о изменама и допунама Закона о пензијском и инвалидском осигурању („Сл. лист САПВ“ бр. 15/90) прописано да су осигураници у смислу наведеног Закона оснивачи предузећа, радње односно власници пољопривредног газдинства који обављају одређену делатност и пословође уговорног предузећа, ако нису осигурани по другом основу. Оснивачи предузећа су до 31. 12. 1991. године плаћали допринос за пензијско и инвалидско осигурање у складу са чланом 4. наведеног Закона, тј. непосредно Самоуправној интересној заједници пензијског и инвалидског осигурања самосталних занатлија и самосталних угоститеља Војводине, а контролу обрачуна и плаћања доприноса вршила је и Служба друштвеног књиговодства. Сходно члану 24. Закона о матичној евиденцији о осигураницима и уживаоцима права из пензијског и инвалидског осигурања („Сл. лист СФРЈ“ бр. 34/79 и 68/88) орган у аутономној покрајини, односно општински орган надлежан за послове друштвених прихода је био у обавези да заједници пензијског и инвалидског осигурања поднесе пријаве података о личном дохотку, односно основицама осигурања у случајевима када тај орган утврђује и врши наплату доприноса за осигуранике који су сами обвезници уплаћивања доприноса за своје осигурање. Сходно Закону о доприносима за социјално осигурање („Сл. гласник РС“ бр. 79/91), који је почео да се примењује од 01. 1. 1992. године, надлежне Пореске управе су преузеле наплату доприноса за пензијско и инвалидско осигурање. С обзиром на наведене законске прописе, постојала је могућност да осигураник измири своју обавезу плаћања доприноса за пензијско и инвалидско осигурање после 01. 1. 1992. године, а да није измирио обавезе за 1990. и 1991. годину, с обзиром да су у питању одвојене евиденције (Самоуправне интересне заједнице пензијског и инвалидског осигурања и Пореске управе). 
Из прилога који је притужилац доставио овом органу 16. октобра 2015. године произилази да је решењем Дирекције Фонда од 03. 9. 2015. године делимично усвојена жалба коју је изјавио против привременог решења Фонда – Филијале Панчево од 03. 6. 2015. године, наведено решење поништено и предмет враћен на поновни поступак и одлучивање, а диспозитивом је утврђено да ће се притужиоцу обустављати 1/3 пензије док се не намире неуплаћени доприноси за пензијско и инвалидско осигурање за период од 25. 4. 1990. до 31. 12. 1991. године и од 07. 12. 1995. до 16. 6. 2006. године који на дан 21. 5. 2015. године износе 766.300, 37 динара, увећани за износ законске затезне камате до дана измирења утврђене обавезе.
У образложењу поменутог решења Дирекције Покрајинског Фонда од 03. 9. 2015. године, наведено је, између осталог да се жалбени навод притужиоца да је обавеза уплате доприноса за спорни период (07. 12. 1995. до 16. 6. 2006. године) застарела, одбија као неоснован, будући да из чланова 64. и 65. Закона о доприносима за обавезно социјално осигурање произилази да обавеза плаћања доприноса не застарева и да је обвезник доприноса дужан да плати доприносе за цео период од почетка до престанка обављања самосталне делатности.

У поновном поступку Фонд - Филијала Панчево донела је решење од 10. 10. 2015. године које је оглашено привременим, док се не уплате доприноси за ПИО за период од 7. 12. 1995. до 16. 6. 2006. године.

***
Законом о општем управном поступку
 прописано је да су по овом закону дужни да поступају државни органи кад у управним стварима, непосредно примењујући прописе, решавају о правима, обавезама или правним интересима физичког лица, правног лица или друге странке, као и кад обављају друге послове утврђене овим законом. Чланом 5. истог Закона прописано је да органи који поступају у правним стварима решавају на основу закона и других прописа.

Чланом 114. Закона о пореском поступку и пореској администрацији
  прописано је да право Пореске управе на утврђивање и наплату пореза и споредних пореских давања застарева за пет година од дана када је застарелост почела да тече. Застарелост права на утврђивање пореза и споредних пореских давања почиње да тече од првог дана наредне године од године у којој је требало утврдити порез, односно споредно пореско давање (став 2). Застарелост права на наплату пореза и споредних пореских давања почиње да тече од првог дана наредне године од године у којој је обавеза пореског дужника доспела за плаћање  (став 3).

Чланом 114е истог Закона прописано је да се одредбе овог закона о застарелости права на утврђивање, наплату и повраћај примењују и на све јавне приходе за које је застарелост прописана другим пореским законом на друкчији начин. Апсолутна застарелост дефинисана је чланом 114ж. Њиме је прописано да право на утврђивање, наплату, повраћај, порески кредит, рефакцију, рефундацију као и намирење доспелих обавеза путем прекњижавања пореза, увек застарева у року од десет година од истека године у којој је порез требало утврдити или наплатити, односно у којој је извршена преплата. Пореска управа, по истеку рока из става 1. овог члана, по службеној дужности, доноси решење о престанку пореске обавезе, односно о престанку права на повраћај, порески кредит, рефакцију, рефундацију, као и на намирење доспелих обавеза путем прекњижавања пореза, због застарелости.

Према мишљењу Министарства за рад, запошљавање, борачка и социјална питања, бр. 117-00-00803/2015-07 од 22.7.2015. године ни Пореска управа нити Републички фонд за пензијско и инвалидско осигурање, не могу да врше принудну наплату дуговања на име неплаћених доприноса за пензијско и инвалидско осигурање, која су старија од 10 година. Наведено мишљење проистекло је из разматрања представке из које произилази да је Републички фонд за пензијско и инвалидско осигурање утврдио дуг на име неуплаћених износа доприноса за пензијско и инвалидско осигурање, за период док је странка била власник самосталне радње. Истовремено, решењем је признато право на пензију, у којем је утврђено да се обуставља 1/3 од утврђеног износа пензије, на име неуплаћених износа доприноса. У мишљењу је истакнуто да је чланом 114ж став 1. Закона о пореском поступку и пореској администрацији прописан општи рок застарелости за утврђивање и наплату износа јавних прихода, у које спадају и доприноси за пензијско и инвалидско осигурање. Тај рок износи 10 година, и рачуна се од истека године у којој је ту обавезу требало утврдити. 
Чланом 105. став 1. Закона о пензијском и инвалидском осигурању
 прописано је да се правоснажно решење фонда може изменити новим решењем ако је њиме повређен закон или општи акт фонда на штету осигураника односно корисника права или ако је о неком правном питању доцније заузето правно схватање повољније за осигураника. 

***
Након свеобухватног сагледавања чињеница и околности конкретног случаја, Заштитник грађана утврдио је да Фонд, приликом одлучивања о притужиочевом праву, није применио одредбе о застарелости прописане Законом о пореском поступку и пореској администрацији. У вези са проблемом који се у пракси појавио, а који се односи управо на примену наведених одредаба од стране Фонда, надлежно Министарство, односно Министарство за рад, запошљавање, борачка и социјална питања, заузело је став  да ни Пореска управа ни Фонд ПИО не могу да врше принудну наплату дуговања на име неплаћених доприноса за пензијско и инвалидско осигурање, која су старија од 10 година. Будући да наведено мишљење датира од јула 2015. године, а да је Дирекција Покрајинског фонда одлуку о притужиочевој жалби којом се позвао на одредбе о застарелости, донела у септембру 2015. године, наведеном органу морао је бити познат став ресорног Министарства и исти је морао бити примењен приликом одлучивања о притужиочевој жалби.
Поред тога, на састанку Заштитника грађана са надлежним органима и организацијама одржаном 07. 10. 2015. године у просторијама Заштитника грађана, чији је циљ унапређења рада органа и организација надлежних за остваривање права грађана у области пензијско-инвалидског, здравственог и осигурања за случај незапослености, представници Фонда ПИО истакли су да је неопходно да Фонд утврди како у Пореској управи примењују одредбе Закона о пореском поступку и пореској администрацији о застарелости потраживања како би и Фонд на исти начин примењивао те одредбе. 

Уједно, то је и једно од питања које је разматрано на састанку који је Пореска управа организовала са представницима Републичког фонда за пензијско и инвалидско осигурање дана 15. 10. 2015. године. Из записника од 16. 10. 2015. године који је достављен Заштитнику грађана, произилази да је на састанку предочено да је обавеза ПИО Фонда, према мишљењу Министарства за рад, запошљавање, борачка и социјална питања од 16. 4. 2015. године, да Фонд ПИО утврђује застарелост. Такође је предочено да је Фонд ПИО добио Мишљење наведеног Министарства да за сва решења донета почев од 30. 5. 2013. године, односно од дана када су измене Закона о пореском поступку и пореској администрацији, које се односе на институт застарелости, ступиле на снагу, изврши прерачун. Истакнуто је да поступак измене правноснажних решења треба покренути из разлога што је повређен закон на штету странке. У овом случају повређен је Закон о пореском поступку и пореској администрацији у делу којим је регулисано питање застарелости, који се примењује на све јавне приходе у које спадају и доприноси за обавезно социјално осигурање. Покретање поступка се пре свега односи на оне кориснике којима је Фонд утврдио обуставу 1/3 пензије од износа пензије до намирења неуплаћених износа доприноса за ПИО, а за период за који је протекао рок од 10 година и наступила апсолутна застарелост у складу са ЗПППА.

Органи јавне власти и јавни службеници увек делују на основу Устава, закона и других прописа и примењују правила и поступке прописане Уставом, законом и другим прописима. Стога, одлуке које доносе, а које се тичу права, обавеза, или на закону заснованих интереса грађана морају имати основ у закону, а њихов садржај мора бити усклађен са законом. Дакле, иако Заштитник грађана сматра спорним измене и допуне Закона о пореском поступку и пореској администрацији којима је уведено застаревање пореза и доприноса за пензијско и инвалидско осигурање, све док ове одредбе егзистирају у правном поретку, обавеза је свих да их поштују и примењују у свом раду.
Сходно наведеном, Дирекција Покрајинског фонда за пензијско и инвалидско осигурање – Филијала у Панчеву ће новим решењем изменити правноснажно решење којим је одлучено о притужиочевом праву на пензију, применом члана 105. став 1. Закона о пензијском и инвалидском осигурању, при чему ће приликом одлучивања применити одредбе о застарелости прописане Законом о пореском поступку и пореској администрацији.

На основу свих утврђених чињеница и околности и увида у позитивне прописе, Заштитник грађана је утврдио пропусте у раду Фонда и сагласно члану 31. став 2. Закона о Заштитнику грађана, упутио препоруке овом органу ради отклањања уочених недостатака у раду, као и у циљу унапређења остваривања права грађана и спречавања сличних пропуста у будућности, а применом члана 31. став 3. Закона, утврдио рок од 60 дана за отклањање уочених недостатака и достављање обавештења о томе.

· Дирекцији Покрајинског фонда за пензијско и инвалидско осигурање.
· Републичком фонду за пензијско и инвалидско осигурање.


� „Сл. гласник РС“, бр. 98/06; 


� „ Сл. гласник РС“, бр. 79/05 и 54/07; 


� „Сл. гласник РС“, бр. 30/10.


� "Сл. гласник РС", бр. 80/2002, 84/2002 - испр., 23/2003 - испр., 70/2003, 55/2004, 61/2005, 85/2005 - др. закон, 62/2006 - др. закон, 63/2006 - испр. др. закона, 61/2007, 20/2009, 72/2009 - др. закон, 53/2010, 101/2011, 2/2012 - испр., 93/2012, 47/2013, 108/2013, 68/2014, 105/2014 и 91/2015 - аутентично тумачење


� „Сл. гласник РС“, бр. 34/2003, 64/2004 – одлука УСРС, 84/2004 – др. закон, 85/2005, 101/2005 – др. закон, 63/2006 – одлука УСРС, 5/2009, 107/2009, 101/2010 и 93/2012.

